**B. Osobitná časť**

**K čl. I**

**K bodu 1a 8
*(§ 1 ods. 1 písm. a) a § 2 písm. f))***

Aktuálne znenie zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov (ďalej len „zákon“) poskytuje ochranu len osobám v pracovnoprávnom vzťahu v súvislosti s oznamovaním kriminality, čo predstavuje výrazné zúženie okruhu osôb, ktorým táto ochrana bola priznaná v zmysle smernice Európskeho parlamentu a Rady (EÚ) 2019/1937 z 23. októbra 2019 o ochrane osôb, ktoré nahlasujú porušenia práva Únie (Ú. v. EÚ L 305, 26.11.2019) v platnom znení (ďalej len „smernica (EÚ) 2019/1937“). Zo samotného názvu smernice (EÚ) 2019/1937, jej obsahu ale i jednotlivých ustanovení a to najmä čl. 4 vyplýva, že primárnym zámerom bolo poskytnúť ochranu akýmkoľvek osobám pracujúcim v súkromnom alebo verejnom sektore, ktoré nahlasujú porušenia práva Európskej únie, pričom tieto osoby neboli vymedzené len ako „osoby v pracovnoprávnom vzťahu“.

V nadväznosti na vyššie uvedené preto pôvodné vymedzenie okruhu osôb, ktorým zákon poskytuje ochranu v súvislosti s oznamovaním protispoločenskej činnosti nebolo dostatočné a z tohto dôvodu je navrhovaná právna úprava zameraná i na úvodné ustanovenie § 1 zákona s cieľom rozšíriť osobnú pôsobnosť zákona. Rozhodnutie predkladateľa, na ktoré osoby sa bude, resp. nebude vzťahovať ochrana podľa zákona nebolo svojvoľné, vice versa predkladateľ tieto osoby definoval v súlade so smernicou (EÚ) 2019/19337, pričom navrhovaná právna úprava nie vo vzťahu k úniovému právu zextenzívnená.

Základným kritériom pre určenie osôb, na ktoré sa bude vzťahovať osobná pôsobnosť zákona bolo vymedzenie okruhu osôb, ktoré pracujú pre verejnú alebo súkromnú organizáciu alebo sú/ alebo boli v styku s takouto organizáciou. Na veľkú časť tejto skupiny bolo možné aplikovať ustanovenia tohto zákona už v minulosti, pretože jej zástupcovia spĺňali požiadavku pracovnoprávneho vzťahu, v kontexte ktorého urobili oznámenie. S verejnými či súkromnými organizáciami však častokrát prichádzajú do pracovného kontaktu i iné fyzické osoby, ako ich zamestnanci. Tieto fyzické osoby môžu nadväzovať vzťahy s inými verejnými alebo súkromnými organizáciami za účelom zárobku, ako napríklad podnikatelia – živnostníci, či osoby zastávajúce funkcie v rôznych právnických osobách, alebo za účelom nadobudnutia praxe či iných odborných zručností, ako sú napríklad stážisti, dobrovoľníci a iní odborní praktikanti atď. Z tohto dôvodu predkladateľ v navrhovanom § 2 písm. f) (čl. I bod 8.) vymedzuje, čo sa rozumie pod pojmom „v inom obdobnom vzťahu“, resp. uvádza fakultatívny výpočet činností, počas ktorých v prípade nadviazania kontaktu medzi dotknutým subjektom (osobou) a verejnou alebo súkromnou organizáciou sa môže vytvoriť „iný obdobný vzťah“. Všetky tieto činnosti je potrebné vždy posudzovať v kontexte vzájomného vzťahu medzi konkrétnou fyzickou osobou a dotknutou verejnou alebo súkromnou organizáciou. V tomto kontexte je na záver potrebné zvýrazniť, že navrhované ustanovenie § 2 písm. f) neobsahuje explicitne stanovený numerus clausus vzťahov, ktoré na účely zákona môžu byť posudzované ako „iný obdobný vzťah“.

Ustanovenia § 3 až 8 a § 12 zákona týkajúce sa poskytnutia ochrany v rámci trestného konania, konania o správnom delikte, ochrane oznamovateľa pri oznamovaní závažnej protispoločenskej činnosti, pozastavení účinnosti pracovnoprávneho úkonu a zániku ochrany oznamovateľa sa vzťahujú iba na oznamovateľa v pracovnoprávnom vzťahu podľa § 2 písm. e) a osoby podľa § 1 ods. 5 zákona. Oznamovateľ v inom obdobnom vzťahu je chránený týmto zákonom v rozsahu zákazu akýchkoľvek postihov v súvislosti s urobením oznámenia prostredníctvom vnútorného systému oznamovania podľa § 10 zákona alebo oznámením prokuratúre, správnemu orgánu alebo úradu. Ustanovenia § 9 zákona o odmene sa primerane vzťahujú aj na oznamovateľa v inom obdobnom vzťahu, ktorý urobil kvalifikované oznámenie a podal žiadosť o poskytnutie odmeny podľa tohto zákona

**K bodu 2**

**(*§ 1 ods. 1 písm. c)*)**

Navrhovaná právna úprava predstavuje faktickú zmenu súčasného názvu Úradu na ochranu oznamovateľov protispoločenskej činnosti (ďalej len „úrad“) na nový, skrátený názov a to Úrad na ochranu oznamovateľov.

**K bodu 3**

***(§ 1 ods. 3)***

 Navrhovaná úprava predstavuje transpozíciu čl. 21 smernice (EÚ) 2019/1937. Uvedené znenie zabezpečuje ochranu oznamovateľov, ktorí oznámia alebo zverejnia informácie o závažnej protispoločenskej činnosti a tieto informácie zároveň podliehajú určitej ochrane na základe osobitných predpisov. Z dôvodu sprísnenej ochrany niektorých druhov informácií, sú vymedzené výnimky kedy sa ochrana podľa navrhovaného ustanovenia § 1 ods. 3 neaplikuje.

**K bodu 4**

***(§ 1 ods. 4 a 5)***

Navrhované ustanovenie § 1 ods. 4 opäť predstavuje transpozíciu čl. 15 smernice (EÚ) 2019/1937. Uvedené znenie stanovuje podmienky, za ktorých sa poskytuje ochrana fyzickej osobe, ktorá zverejnila informácie o protispoločenskej činnosti. Toto ustanovenie reaguje na výnimočné situácie, v ktorých nebolo oznámenie dostatočne preverené, ďalej sa s ním nezaoberalo a hrozí zmarenie jeho prešetrenia. Taktiež v zmysle tohto ustanovenia, je umožnené fyzickej osobe zverejniť informácie o protispoločenskej činnosti v prípadoch, keď hrozí bezprostredné alebo zjavné ohrozenie verejného záujmu.

Zverejnením sa rozumie sprístupnenie informácie o protispoločenskej činnosti, ktorá inak tvorí obsah oznámenia, pričom môže ísť napríklad o zverejnenie prostredníctvom textu v printových alebo internetových médiách, zverejnenie prostredníctvom sociálnych sietí, zverejnenie prostredníctvom videozáznamu, rozhlasom, televíziou alebo iným obdobne účinným spôsobom pred viacerými súčasne prítomnými osobami.

Podľa návrhu zákona, ktorým sa mení a dopĺňa zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov a ktorým sa menia a dopĺňajú niektoré zákony (ďalej len „návrh zákona“) sa za oznamovateľa už nebude považovať blízka osoba oznamovateľa ani fyzická osoba – podnikateľ alebo právnická osoba, ktorú oznamovateľ ovláda, v ktorej má účasť, v ktorej vykonáva funkciu člena orgánu právnickej osoby, alebo pre ktorú vykonáva pracovnú činnosť. Nakoľko je však nevyhnutné poskytnúť ochranu aj týmto osobám, § 1 zákona bol doplnený odsekom 5, ktorý definuje, že ochrana podľa tohto zákona sa poskytuje aj týmto osobám. Zároveň sa ochrana podľa tohto zákona rozširuje aj na osobu, ktorá oznamovateľovi poskytla pomoc v súvislosti s oznámením, alebo inej osobe, ktorá bola postihnutá v súvislosti s oznámením. Taktiež je týmto ustanovením poskytnutá ochrana zodpovednej osobe, ktorá bola postihnutá v súvislosti s oznámením. Uvedený rozsah osôb, ktorým je poskytovaná ochrana vyplýva z čl. 4 ods. 4 smernice (EÚ) 2019/1937. Podmienkou poskytnutia ochrany uvedeným osobám je, že tieto osoby museli byť postihnuté v súvislosti s oznámením.

**K bodu 5**

***(§ 2 písm. a))***

Ustanovenie § 2 písm. a) je precizovaním definície oznamovateľa a zároveň rozšírením skupiny osôb, ktoré sa považujú na účely zákona za oznamovateľa. Oznamovateľom môže byť iba fyzická osoba, ktorá urobila oznámenie v dobrej viere a toto oznámenie adresovala príslušnému orgánu na prijatie takéhoto oznámenia. Uvedené ustanovenie nadväzuje na bod 36 recitálu smernice (EÚ) 2019/1937.

 Definícia oznamovateľa sa rozširuje aj o osobu, ktorá oznámi informácie o protispoločenskej činnosti, o ktorej sa dozvedela počas trvania pracovnoprávneho vzťahu alebo iného obdobného vzťahu, pričom tento pracovnoprávny vzťah alebo iný obdobný vzťah sa už skončil. Definícia sa rozširuje taktiež o osobu, ktorej pracovnoprávny vzťah alebo iný obdobný vzťah sa dosiaľ nezačal a má sa začať. Ochrana sa teda môže poskytovať aj uchádzačovi o zamestnanie bez ohľadu na to, či sa predmetný pracovnoprávny vzťah alebo iný obdobný vzťah s týmto uchádzačom začne alebo nie. Rovnako sa ochrana poskytuje aj inej osobe ako zamestnancovi, ktorá má určitý predzmluvný vzťah, s osobou voči ktorej smeruje oznámenie (napr. účastník tendra realizovaného súkromnou spoločnosťou, ktorý sa dozvie o protispoločenskej činnosti v tendri). Poslednou skupinou je fyzická osoba, ktorá urobila oznámenie anonymne, avšak jej totožnosť bola odhalená. V danom prípade je irelevantné, na základe akých skutočností prišlo k odhaleniu identity anonymného oznamovateľa.

**K bodu 6**

***(§ 2 písm. b))***

Navrhovaná zmena je transpozíciu čl. 5 ods. 2 smernice (EÚ) 2019/1937, ktorá adresnejšie definuje oznámenie protispoločenskej činnosti, o ktorej sa oznamovateľ dozvie v súvislosti s jeho pracovnoprávnym alebo iným obdobným vzťahom.

**K bodu 7**

***(§ 2 písm. d))***

Dotknuté ustanovenie v rámci vymedzenia jednotlivých pojmov na účely zákona v § 2 písm. d) definuje závažnú protispoločenskú činnosť v zásade dvomi spôsobmi. V prvom prípade v bode1 taxatívne menuje trestné činy a v bode 2. stanovuje podmienku, ktorá ak bude naplnená, bude daná trestná činnosť spĺňať kvalifikáciu závažnej protispoločenskej činnosti. V súčasnosti je táto podmienka určená hornou hranicou trestnej sadzby prevyšujúcou tri roky. Z praxe vyplynulo, že táto definícia nedokázala obsiahnuť všetky trestné činy spadajúce medzi závažné formy protispoločenskej činnosti, viď napr.§ 168, 170, 170b, 300, 302, 352a zákona č. 300/2005 Z. z. Trestný zákon v znení neskorších predpisov. Z uvedeného dôvodu sa navrhuje rozšíriť zoznam trestných činov, ktorých oznamovanie bude spadať pod režim závažnej protispoločenskej činnosti a to tak, že príde k úprave podmienky v časti stanovujúcej hornú hranicu trestnej sadzby z pôvodných troch rokov na dva roky. Tým bude možné poskytnúť preventívnu ochranu oznamovateľom prostredníctvom prokuratúry aj pri oznamovaní trestných činov, ktoré majú miernejšiu trestnú sadzbu.

**K bodu 9 a 10**

***(§ 4 ods. 3 a § 6 ods. 3)***

V dotknutých ustanovenia sa rozširuje výpočet adresátov, ktorým prokuratúra alebo správny orgán doručuje oznámenie o nekvalifikovanom oznámení. Po novom bude toto oznámenie doručované i úradu, nakoľko práve úradu zákon zveruje v mnohým smeroch kompetencie rozhodovať a fakticky i vykonávať samotnú ochranu oznamovateľov v praxi, ako aj napomáhať pri ochrane oznamovateľov ich kvalifikovaným zastupovaním v jednotlivých trestných konaniach a konaniach o správnom delikte. Z uvedených dôvodov je dôležité aby aj úrad mal vedomosť o posúdení jednotlivých oznámení ako nekvalifikovaných.

**K bodu 11**

***(§ 8 ods. 1)***

Uvedenou zmenou je náprava zjavnej nepresnosti v odkaze na § 7 zákona, nakoľko ustanovenie § 8 ods. 1 upravuje zánik ochrany oznamovateľov, pričom poskytnutie a vznik samotnej ochrany v rámci trestného konania alebo konania o správnom delikte sú upravené v
§ 3 až 6 zákona. Ustanovenie § 7  upravuje následky poskytnutia ochrany oznamovateľovi. Táto úprava má výlučný legislatívno-technický charakter.

**K bodu 12**

***(§ 9 ods. 2)***

Uvedená zmena je legislatívno-technického charakteru.

**K bodu 13**

***(§ 9 ods. 3)***

 Uvedená zmena umožňuje oznamovateľovi podať žiadosť o poskytnutie odmeny aj v prípade, ak oznamovateľ nemal štatút chráneného oznamovateľa, ani nemal od prokuratúry či správneho orgánu potvrdenie, že jeho oznámenie je kvalifikované a zároveň oznamovateľovi neboli doručované rozhodnutia podľa §9 ods. 2 (podanie obžaloby, schválenie dohody o uznaní viny a prijatí trestu, schválenie zmieru a zastavenie trestného stíhania, podmienečné zastavenie trestného stíhania alebo nadobudnutie právoplatnosti rozhodnutia podľa §9 odseku 1 písm. b)).

**K bodu 14**

***(§ 9 ods. 5)***

Doplnenie ustanovenia § 9 ods. 5 sa navrhuje za účelom poskytnúť úradu širšie možnosti pri správnej úvahy o posudzovaní výšky poskytnutej odmeny, nakoľko uvedenou zmenou sa zákonom stanovené skutočnosti, ktoré úrad musí zohľadniť, stávajú fakultatívnymi, čo úradu poskytuje dostatočný priestor zohľadniť i ďalšie prípadné individuálne okolnosti v konkrétnych prípadov.

**K bodu 15**

***(§ 10 ods. 1)***

Navrhovaná novelizácia rozširuje okruh zamestnávateľov, ktorí sú povinní určiť zodpovednú osobu, o zamestnávateľov, ktorí poskytujú finančné služby, služby v oblasti bezpečnosti dopravy alebo služby v oblasti životného prostredia podľa časti I.B a II. Prílohy smernice (EÚ) 2019/1937 bez ohľadu na počet ich zamestnancov.

V navrhovanej úprave je ďalej stanovená podmienka týkajúca sa počtu zamestnancov, ktorá vyplýva zo smernice (EÚ) 2019/1937. Táto podmienka stanovuje hranicu 250 zamestnancov u jedného zamestnávateľa, po dosiahnutí ktorej môže mať takýto zamestnávateľ výlučne jednu externú zodpovednú osobu (osobu na základe zmluvy so zamestnávateľom, ktorá nie je jeho zamestnancom). Zamestnávatelia, ktorí zamestnávajú menej ako 250 zamestnancov môžu zdieľať tú istú externú zodpovednú osobu bez obmedzení. Na účely kontroly dodržiavania stanovenej podmienky je zamestnávateľ, ktorý dosiahne limit 250 zamestnancov, povinný oznámiť externej zodpovednej osobe túto skutočnosť aby sa mohla vysporiadať so vzniknutou situáciou. I keď dikcia navrhovaného ustanovenia explicitne neobsahuje stanovenie lehoty, do ktorej je zamestnávateľ povinný informovať zodpovednú osobu, v zmysle naplnenia účelu uvedenej právnej normy je nespochybniteľné, že tak má zamestnávateľ učiniť bezprostredne po prekročení hranice 250 zamestnancov.

V zmysle čl. 8 ods. 6smernice (EÚ) 2019/1937 sa vyššie uvedené povinnosti vzťahujú iba na zamestnávateľov v súkromnom sektore.

**K bodu 16**

***(§ 10 ods. 4)***

Predkladateľ prostredníctvom navrhovaného ustanovenia precizuje a zosúlaďuje znenie zákona s úniovým právom. Oznamovateľom bolo v aplikačnej praxi častokrát umožnené urobiť oznámenie len písomnou formou, a to aj napriek tomu, že zákon explicitne nestanovuje povinnú formu oznámenia. Navrhovaná zmena oprávňuje oznamovateľa v prípadoch, ak zamestnávateľ umožňuje ústne podávanie oznámení, požiadať o osobné stretnutie a týmto spôsobom urobiť oznámenie.

Ďalšia zmena predstavuje rozšírenie obsahu informácií, ktoré je zamestnávateľ povinný svojím zamestnancom zverejniť v stručnej, zrozumiteľnej, jasne formulovanej a ľahko dostupnej forme, a to o možnostiach urobenia oznámenia externým kanálom oznamovania, ktorými sú prokuratúra, správne orgány a úrad. Tieto informácie by mali byť v takom rozsahu aby oznamovateľovi boli zrejmé zákonné možnosti urobenia oznámenia týmto externým kanálom oznamovania, príp. aj poskytnutie kontaktných údajov na tieto inštitúcie podľa ich dostupnosti.

**K bodu 17**

***(§ 10 ods. 5)***

Doplnenie dikcie ustanovenia § 10 ods. 5 o nový záväzok zamestnávateľa bezodkladne vydať oznamovateľovi potvrdenie o prijatí oznámenia čiastočne nadväzuje na zmeny obsiahnuté v § 1 ods. 4 písm. a) zákona. Striktná povinnosť zamestnávateľa vydávať potvrdenie o prijatom oznámení nielenže neposkytne zamestnávateľom priestor pre prípadnú svojvôľu komu a prijatie akého oznámenia potvrdia, resp. nepotvrdia ale i posilňujú pozíciu oznamovateľa. Účelom novej povinnosti je umožniť oznamovateľovi kedykoľvek sa preukázať o urobenom oznámení, a to nielen vo vzťahu k § 12 zákona. Vydávanie potvrdení o prijatí oznámenia má zamestnávateľov aj motivovať k tomu, aby k oznámeniam pristupovali význačne a profesionálne.

**K bodu 18 a 19**

***(§ 10 ods. 6 až 8)***

Navrhuje sa zaviesť povinnosť zodpovednej osoby zachovávať mlčanlivosť o totožnosti osoby, proti ktorej oznámenie smeruje. Cieľom je predísť neoprávneným zásahom do osobnostných práv osôb, proti ktorým oznámenie smeruje, počas vykonávania preverovania oznámenia, pričom tieto práva podliehajú ochrane aj podľa iných zákonov (napr. § 11-16 Občianskeho zákonníka).

Navrhovaná úprava ďalej stanovuje povinnosť zodpovednej osoby vopred informovať oznamovateľa o postúpení oznámenia na vybavenie podľa Trestného poriadku alebo osobitných predpisov. Ak by takýmto postupom mohlo byť zmarené ďalšie vyšetrovanie, zodpovedná osoba nie je povinná vopred informovať oznamovateľa. Vyhodnotenie takejto situácie a jej odôvodnenie je v kompetencií zodpovednej osoby.

**K bodu 20**

***(§ 10 ods. 9 a 10)***

 Zamestnávateľovi sa navrhuje povinnosť zabezpečiť prijatie opatrenia voči zamestnancovi, ktorý bráni podaniu oznámenia v rámci vnútorného systému preverovania oznámení**.** U**s**tanovenie uloženej povinnosti má za cieľ napomôcť zabezpečeniu lepšieho využívania vnútorného systému preverovania oznámení a minimalizovania obáv oznamovateľa týkajúcich sa nevyvodenia dôsledkov voči osobe, ktorá bude brániť podaniu oznámenia, čím sa sleduje zámer frekventovanejšieho využívania zákona zo strany oznamovateľov. Bránením podaniu oznámenia sa rozumie napr. odmietnutie prijatia oznámenia alebo akékoľvek konanie, ktorého cieľom je zmariť, sťažiť alebo spomaliť podanie oznámenia.

 Nový odsek 10 poskytuje oprávnenie zamestnávateľovi, u ktorého zabezpečuje interný systém oznamovania externá zodpovedná osoba, kontrolovať dodržiavanie povinností externej zodpovednej osoby podľa tohto zákona. Nakoľko zákon umožňuje ukladať sankcie priamo zamestnávateľovi za porušenia spôsobené externou zodpovednou osobou, bola novelizácia zákona nevyhnutná tak aby bol zamestnávateľ priamo oprávnený kontrolovať výkon úloh externej zodpovednej osoby. Týmto nie je dotknutá povinnosť externej zodpovednej osoby zachovávať mlčanlivosť o jednotlivých prijatých oznámeniach a spôsobe ich vybavenia.

**K bodu 21**

***(§ 11 ods. 1)***

Navrhovaná úprava spresňuje povinnosť zamestnávateľa evidovať oznámenia tak, aby bolo nespochybniteľné, že sa uvedená povinnosť týka všetkých prijatých oznámení bez výnimky.

**K bodu 22**

**(§ 11 ods. 1 písm. b))**

V danom prípade sa jedná o logickú úpravu rozsahu povinnosti zamestnávateľa pri evidencii prijatých oznámení, nakoľko evidencia mena, priezviska a pobytu oznamovateľa pri konkrétnom oznámení je možná iba za predpokladu, že zamestnávateľ týmito vybranými informáciami disponuje, čo priamo vylučuje charakter anonymného oznámenia.

**K bodu 23**

***(§ 12)***

I keď zákon poznal termín „potvrdenie“, nebol v danom prípade termínom správnym pre označenie vynesenia úsudku úradu a to z dôvodu, že pozastavenie pracovného úkonu úradom je de facto rozhodnutím. Z uvedeného dôvodu sa navrhuje zmena dotknutého pojmu, pričom táto zmena má výlučne legislatívno-technický charakter.

**K bodu 24**

***(§ 12 ods. 8)***

Rozšírenie okruhu osôb, na ktoré sa vzťahujú ustanovenia o ochrane o „osobu, ktorá oznamovateľovi poskytla pomoc v súvislosti s oznámením“ je výsledkom transpozície čl. 4 ods. 4 písm. a) smernice (EÚ) 2019/1937. Úniové právo okrem priznania ochrany i iným osobám, ako oznamovateľom definuje osobu, ktorá poskytla pomoc oznamovateľovi v čl. 5 ods. 8 ako fyzickú osobu, ktorá pomáha nahlasujúcej osobe (pozn. slovenské vnútroštátne právo označuje nahlasujúcu osobu ako oznamovateľa) v priebehu procesu nahlasovania v pracovnom kontexte a ktorej pomoc by mala byť dôverná.

Navrhovaná zmena ustanovenia § 12 ods. 8 neprebrala doslovnú dikciu z vyššie uvedených článkov smernice (EÚ) 2019/1937, avšak svojím obsahom na tieto články reaguje a ich úpravu transponuje. V zásade definuje podmienky kladené na subjekt, na ktorý sa vzťahuje ochrana podľa zákona, a to požiadavku na dodržanie formy subjektu (fyzická osoba), stanovuje vzťah medzi oznamovateľom a touto osobou, nakoľko pre naplnenie celej hypotézy musí byť splnená požiadavka poskytnutia pomoci v súvislosti s oznámením.

**K bodu 25**

***(§ 13 ods. 6 písm. c))***

 Uvedená zmena reflektuje na rozšírenie osobnej pôsobnosti zákona, na základe ktorej môže byť oznamovateľom aj iná osoba ako osoba v pracovnoprávnom vzťahu. Z tohto dôvodu takáto osoba nebude mať svojho zamestnávateľa ale napr. zmluvného partnera voči ktorému môže smerovať oznámenie a táto osoba by mohla postihnúť oznamovateľa v súvislosti s jeho oznámením.

**K bodu 26**

***(§ 13 ods. 6 písm. d))***

Uvedenou zmenou je terminologické zosúladenie pojmov zákona, nakoľko daný zákona používa označenie „oznamovateľ“ a nie pojem „zamestnanec“. Táto úprava má výlučný legislatívno-technický charakter.

**K bodu 27**

***(§ 13 ods. 14)***

Ide o transpozíciu ustanovenia článku 27 ods. 2 smernice (EÚ) 2019/1937, ktorý ustanovuje povinnosť členských štátov poskytovať Európskej komisii relevantné informácie. Tieto informácie poskytuje úrad za každý predchádzajúci rok. Za tieto informácie sa považuje počet oznámení, ktoré prijal úrad, počet preverovaní, trestných konaní alebo správnych konaní, ktoré sa začali na základe oznámení a ich dosiahnutý výsledok, ak sa zistila, aj odhadovanú škodu a sumy navrátené na základe preverovaní, trestných konaní alebo správnych konaní súvisiacich s urobenými oznámeniami.

**K bodu 28**

***(§ 13 ods. 17)***

 Legislatívno - technická úprava nadväzujúca na bod 29.

**K bodu 29**

***(§ 13 ods. 18)***

 Uvedená zmena je transpozíciou smernice (EÚ) 2019/1937, konkrétne čl. 16 a čl. 22.

**K bodu 30**

***(§ 14 ods. 9)***

Legislatívno-technická úprava.

.

**K bodu 31**

***(§ 18 ods. 1)***

Cieľom navrhovanej právnej úpravy je posilniť ochranu oznamovateľov pred akýmkoľvek postihom, ktorý súvisí s pracovnoprávnym vzťahom a oznamovateľovi alebo inej osobe o ktorej možno predpokladať, že je postihnutá v súvislosti s oznámením spôsobia alebo môžu spôsobiť neopodstatnenú ujmu.

Medzi postihy a pracovnoprávne úkony, ktoré môžu spôsobiť oznamovateľovi alebo inej osobe, o ktorej možno predpokladať, že je postihnutá v súvislosti s oznámením, neopodstatnenú ujmu (odvetné opatrenie), patria najmä

* + pozastavenie výkonu činnosti, výpoveď, odvolanie alebo rovnocenný právny úkon,
	+ preradenie na nižšiu pozíciu alebo odmietnutie povýšenia,
	+ presun povinností, zmena miesta výkonu práce, zníženie mzdy, zmena pracovného času,
	+ neposkytnutie zaškolenia, zaučenia, rekvalifikácie alebo prehlbovania kvalifikácie zamestnanca,
	+ negatívny pracovný alebo služobný posudok,
	+ uloženie alebo vykonanie akéhokoľvek disciplinárneho opatrenia, upozornenia na porušenie pracovnej disciplíny alebo inej sankcie,
	+ nátlak, zastrašovanie alebo obťažovanie,
	+ porušenie zásady rovnakého zaobchádzania,
	+ predčasné ukončenie pracovnej zmluvy na dobu určitú,
	+ spôsobenie ujmy vrátane poškodenia dobrého mena osoby, najmä v sociálnych médiách, alebo ušlého zisku,
	+ zaradenie na čiernu listinu na základe neformálnej alebo formálnej dohody v rámci odvetvia či priemyslu, čo môže znamenať, že táto osoba si už budúcnosti v tomto odvetví alebo priemysle nenájde zamestnanie,
	+ predčasné ukončenie alebo zrušenie zmluvy o dodávke tovarov alebo poskytovaní služieb,
	+ zrušenie licencie alebo povolenia,
	+ vyžadovanie lekárskeho vyšetrenia, napr. psychiatrického vyšetrenia,
	+ podanie žaloby alebo sťažnosti, ktoré je zneužitím práva na podanie takejto žaloby alebo sťažnosti.

Je však potrebné zdôrazniť, že cieľom navrhovanej právnej úpravy nie je brániť zamestnávateľom, aby prijímali rozhodnutia súvisiace so zamestnaním, ktoré nesúvisia s oznamovaním podľa tohto zákona.

**K bodu 32**

***(§ 18 ods. 1)***

 Navrhuje sa ustanoviť sankcia za porušenie povinnosti zachovávať mlčanlivosť o totožnosti osoby, proti ktorej oznámenie smeruje. Právna úprava nadväzuje na § 10 ods. 6 a ods. 8 písm. c), ktoré tvoria právny základ upravujúci povinnosť zachovávať mlčanlivosť o totožnosti osoby, proti ktorej oznámenie smeruje. Podľa § 18 ods. 1 písm. b) bude teda možné postihnúť osobu, ktorá poruší povinnosť zachovávať mlčanlivosť o totožnosti osoby, proti ktorej oznámenie smeruje.

 Rovnako sa uvedeným ustanovením navrhuje ustanoviť sankcia pre osoby, ktoré hrozia postihom alebo sa pokúsia o postih.

**K bodu 33**

***(§ 18 ods. 1 písm. c))***

 Ustanovenie sa dopĺňa v nadväznosti na rozšírenie povinností zamestnávateľa prijatie opatrení voči osobe, ktorá bráni oznámeniu v rámci vnútorného systému preverovania oznámení. Za porušenie tejto povinnosti je možné osobe vykonávajúcej u zamestnávateľa pracovnú činnosť uložiť sankciu.

**K bodu 34 a 35**

***(§ 18 a 19)***

 Navrhované sprísnenie sankcií je potrebné vnímať v kontexte požiadavky čl. 23 ods. 1 smernice (EÚ) 2019/1937, ktorý stanuje povinnosť pre členské štáty prijímať účinné, primerané a odrádzajúce sankcie uplatniteľné na fyzické alebo právnické osoby. Platnú právnu úpravu výšky sankcií v tomto smere nebolo možné považovať za dostatočne odradzujúcu a z tohto dôvodu sa navrhujú vyššie sankcie za porušenie zákona.

**K bodu 36**

***(§ 19 ods. 2 až 4)***

 Odsek 2 a 3 navrhovanej právnej úpravy stanovuje sankcie, ktoré sa viažu priamo na konanie zamestnávateľa, sú sankciami prísnejšími ako v §18 a mali by predstavovať dostatočné a zároveň primerané sankcie pre zamestnávateľa, ktorí vykoná postih voči oznamovateľovi v súvislosti s oznámením alebo si riadne neplní povinnosti podľa tohto zákona.

 Odsek 4 predstavuje sankciu pre externú zodpovednú osobu v prípadoch, ak poskytuje svoju službu viacerým zamestnávateľom, pričom jeden z nich prekročil dosiahol počet 250 zamestnancov. Na uvedenú sankciu sa zároveň viaže povinnosť zamestnávateľa informovať takúto externú zodpovednú osobu o dosiahnutí počtu 250 zamestnancov.

**K bodu 37**

***(§ 20 ods. 2)***

Uvedená zmena je legislatívno-technického charakteru.

**K bodu 38**

***(§ 22 ods. 4 a 5)***

V § 22 ods. 4 z dôvodu väčšej informovanosti osôb o možnostiach urobenia oznámenia, prijímaných opatrení, prostriedkov nápravy a ochrany podľa tohto zákona zabezpečí prokuratúra, správne orgány a úrad uverejnenie uvedených informácií na svojich webových sídlach.

V § 22 ods. 5 v dôsledku upresnenia postupu pri oznamovaní protispoločenskej činnosti sa navrhuje zaviesť povinnosť prokuratúry, správneho orgánu alebo úradu potvrdiť podanie oznamovateľa bezodkladne po prijatí oznámenia.

**K bodu 39**

***(§ 24 ods. 2)***

Uvedená zmena je legislatívno-technického charakteru.

**K bodu 40**

***(§ 25a a 25b)***

 Doplnené ustanovenia sú ustanoveniami prechodnými a transpozičnými.

**K bodu 41**

Príloha sa dopĺňa o odkaz na právne záväzné akty Európskej únie, ktoré sa návrhom zákona transponujú do označeného zákona.

**K čl. II až VIII**

Navrhované zmeny logicky nadväzujú na bod 2 návrhu zákona, ktorého obsahom bola zmena názvu úradu. Uvedené zmeny majú legislatívno-technický charakter.

**K čl. IX**

Nadobudnutie účinnosti zákona sa navrhuje na 1. novembra 2022 vzhľadom na predpokladanú dĺžku legislatívneho procesu, s výnimkou ustanovení § 10 ods. 1, § 22 ods. 4 a § 13 ods. 14 návrhu zákona.